รัฐบาล เตรียมจัดกิจกรรมเนื่องในโอกาสวันเฉลิมพระชนมพรรษาพระบาทสมเด็จพระเจ้าอยู่หัว ประจำปีพุทธศักราช 2562
รัฐบาลเตรียมจัดกิจกรรมเนื่องในโอกาสวันเฉลิมพระชนมพรรษาพระบาทสมเด็จพระเจ้าอยู่หัว ประจำปีพุทธศักราช 2562นางพัชราภรณ์ อินทรียงค์ ปลัดสำนักนายกรัฐมนตรี เป็นประธานประชุมหารือการจัดกิจกรรมเนื่องในโอกาสวันเฉลิมพระชนมพรรษาพระบาทสมเด็จพระเจ้าอยู่หัว ประจำปีพุทธศักราช 2562 โดยมีผู้แทนส่วนราชการที่เกี่ยวข้องเข้าร่วมประชุม สำหรับกิจกรรมเฉลิมพระเกียรติ ประกอบด้วย วันที่ 24 กรกฎาคม มีการจัดพิธีทางศาสนามหามงคล 5 ศาสนา เนื่องในโอกาสวันเฉลิมพระชนมพรรษา 28 กรกฎาคม 2562 ได้แก่ ศาสนาพุทธ อิสลาม คริสต์ พราหมณ์-ฮินดู และซิกซ์ และกิจกรรมโครงการจิตอาสา "เราทำความ ดี ด้วยหัวใจ" โดยเป็นกิจกรรมจิตอาสาพัฒนาสิ่งแวดล้อม ปลูกต้นไม้ภายในสวนวชิรเบญจทัศ ส่วนวันที่ 28 กรกฎาคม ซึ่งตรงกับวันเฉลิมพระชนมพรรษา เวลา 07.00 น. พลเอกประยุทธ์ จันทร์โอชา นายกรัฐมนตรี จะเป็นประธานในพิธีทำบุญตักบาตรพระสงฆ์และสมาเณร 568 รูป ถวายพระราชกุศลพระบาทสมเด็จพระเจ้าอยู่หัว ที่ท้องสนามหลวง จากนั้นจะมีพิธีถวายสัตย์ปฏิญาณการเป็นข้าราชการที่ดีและพลังของแผ่นดิน เวลา 09.30 น. นายกรัฐมนตรี จะลงนามถวายพระพรในพระบรมมหาราชวัง จากนั้นนายกรัฐมนตรี จะเข้าเฝ้าทูลละอองธุลีพระบาท ในการพระราชพิธีเสด็จออกมหาสมาคม ณ พระที่นั่งอมรินทรวินิจฉัย และการพระราชพิธีบำเพ็ญพระราชกุศลเนื่องในโอกาสวันเฉลิมพระชนมพรรษาพระบาทสมเด็จพระเจ้าอยู่หัว ส่วนช่วงเย็น เวลา 17.00 น. มีพิธีวางพานพุ่มถวายเครื่องราชสักการะหน้าพระบรมฉายาลักษณ์พระบาทสมเด็จพระเจ้าอยู่หัว และจุดเทียนถวายพระพรชัยมงคล เวลา 19.30 น. ที่เวทีท้องสนามหลวง และช่วงค่ำของวันที่ 29 กรกฎาคม จะมีการจัดงานสโมสรสันนิบาตเฉลิมพระเกียรติ เนื่องในโอกาสวันเฉลิมพระชนมพรรษาพระบาทสมเด็จพระเจ้าอยู่หัว ที่ตึกสันติไมตรี ทำเนียบรัฐบาลในที่ประชุมยังมีการรายงานการจัดกิจกรรมอื่นๆ ด้วย ทั้งการประดับธงอักษรพระปรมาภิไธย วปร. ร่วมกับธงชาติ และธงตราสัญลักษณ์พระราชพิธีบรมราชาภิเษก พุทธศักราช 2562 ตามอาคารสถานที่ของหน่วยงานภาครัฐและเอกชน ตั้งแต่วันที่ 1 กรกฎาคม ถึง 4 สิงหาคม 2562 การแสดงอากาศยานไร้คนขับ หรือ โดรน แปรอักษรเฉลิมพระเกียรติ ในบริเวณสนามฟุตบอล มหาวิทยาลัยธรรมศาสตร์ ท่าพระจันทร์ ภายหลังจุดเทียนถวายพระพรชัยมงคล และการบันทึกเทปถวายพระพรชัยมงคลเพื่อออกอากาศทางสถานีโทรทัศน์ช่องต่างๆ ในวันอาทิตย์ที่ 28 กรกฎาคม